b'\n_START_ARTICLE_\nOcarin\xc4\x83\n_START_PARAGRAPH_\nOcarin\xc4\x83 (din italian\xc4\x83 ocarina) se nume\xc8\x99te un instrument muzical popular confec\xc8\x9bionat din ceramic\xc4\x83 (lut ars), metal sau lemn (\xc3\xaen special de prun), av\xc3\xa2nd forma unui ou mai mare \xc8\x99i pu\xc8\x9bin alungit. Fiecare produc\xc4\x83tor poate modifica forma ocarinei dup\xc4\x83 fantezia proprie \xc8\x99i \xc3\xaen func\xc8\x9bie de efectul sonor pe care-l urm\xc4\x83re\xc8\x99te. La un cap\xc4\x83t al instrumentului se g\xc4\x83se\xc8\x99te locul pe unde se sufl\xc4\x83, iar pe corpul ocarinei sunt practicate g\xc4\x83urile pe care executantul le poate \xc3\xaenchide cu ajutorul degetelor, ca la fluier, modific\xc3\xa2nd \xc3\xaen\xc4\x83l\xc8\x9bimea sunetelor. _NEWLINE_Acest instrument de suflat scoate sunete asem\xc4\x83n\xc4\x83toare cu cele ale flautului._NEWLINE_\xc3\x8en ultimul timp, ocarina nu mai este \xc3\xaent\xc3\xa2lnit\xc4\x83 doar la l\xc4\x83utarii populari, dar apare \xc8\x99i \xc3\xaen orchestrele profesioni\xc8\x99tilor._NEWLINE_Denumirea de ocarin\xc4\x83 vine din cuv\xc3\xa2ntul italian ocarina, diminutivul cuv\xc3\xa2ntului oca, care \xc3\xaenseamn\xc4\x83 g\xc3\xa2sc\xc4\x83. Aceast\xc4\x83 denumire i-a fost dat\xc4\x83 instrumentului pentru c\xc4\x83, prin forma sa ovoidal\xc4\x83, seam\xc4\x83n\xc4\x83 cu un cap de g\xc3\xa2sc\xc4\x83.'